Wag aangerand tydens betoging oor lone | Netwerk24
Deur Werner Beukes 28 Julie 2021 18:50
Wayne Minnaar, woordvoerder van die Johannesburg Metropolisie (JMPD), sê metropolisiebeamptes is na Benmore-weg in Morningside ontbied toe betogers vroegoggend die ingang na 'n bouperseel versper het. Hulle het oor 'n loondispuut betoog.
Konstruksiewerkers betoog Woensdag by 'n perseel in Benmore-weg, Sandton, oor 'n loondispuut. Foto: Melinda Stuurman
" 'n Veiligheidswag is beseer en sy vuurwapen en selfoon is by hom afgeneem. Hy het in 'n JMPD-patrolliemotor gespring om van die betogers weg te kom. Hy is deur paramedici gestabiliseer en na 'n hospitaal geneem," sê Minnaar.
Hy het later die oggend gesê die situasie "is onder beheer" en die verkeer vloei weer. Daar was beamptes van die metropolisie op die toneel en motoriste is aangeraai om versigtig te wees.
Riaan Erasmus, bedryfshoof van die veiligheidsmaatskappy Scorpion Risk Services, sê een van sy wagte is tydens die betoging in die bors gesteek en is in 'n stabiele toestand in die hospitaal.
"Die polisie het die vuurwapen teruggevind wat by hom afgeneem is."
Volgens Erasmus het die voorval tussen 07:30 en 07:45 gebeur toe die veiligheidsmaatskappy na die bouperseel ontbied is.
Kapt. Mavela Masondo, polisiewoordvoerder, sê die polisie het drie mans in Alexandra in verband met die voorval in hegtenis geneem.
"Die vuurwapen is by een van die mans gevind. Die ander twee mans is in hegtenis geneem omdat hulle die wag aangerand het," sê Mavela.
Die drie is in aanhouding en sal na verwagting Vrydag in die landdroshof in Wynberg verskyn.
Konstruksiewerkers betoog by 'n bouperseel in Sandton. Drie mans is later in Alexandra in hegtenis geneem in verband met 'n aanval op 'n veiligheidswag. Foto: Melinda Stuurman
Betogers het vroegoggend die ingang na die konstruksieperseel in Morningside, Sandton, versper. Foto: Melinda Stuurman